Document ID: 32014D0038

KOMISIJOS ĮGYVENDINIMO SPRENDIMAS
2014 m. sausio 24 d.
kuriuo Italijoje leidžiama naudoti tam tikrus kiaulių skerdenų klasifikavimo būdus
(pranešta dokumentu Nr. C(2014) 279)
(Tekstas autentiškas tik italų kalba)
(2014/38/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio m punktą kartu su 4 straipsniu,
kadangi:
(1)
Reglamento (EB) Nr. 1234/2007 V priedo B skirsnio IV punkto 1 dalyje nustatyta, kad, klasifikuojant kiaulių skerdenas, raumeningumas turi būti įvertintas Komisijos leidžiamais klasifikavimo metodais, o tai gali būti tik statistiškai įrodyti vertinimo metodai, pagrįsti kiaulių skerdenos vienos ar kelių anatominių dalių fiziniais matavimais. Klasifikavimo metodus leidžiama taikyti atsižvelgiant į statistinės paklaidos didžiausią leistiną nuokrypį. Tas nuokrypis nurodytas Komisijos reglamento (EB) Nr. 1249/2008 (2) 23 straipsnio 3 dalyje;
(2)
Komisijos sprendimu 2001/468/EB (3) Italijoje leista naudoti du kiaulių skerdenų klasifikavimo būdus;
(3)
leidžiamus naudoti klasifikavimo būdus reikėjo techniškai pritaikyti, todėl Italija paprašė Komisijos leisti pakeisti „Fat-O-Meater“ ir „Henessy Grading Probe 7“ metodų formules, taip pat savo teritorijoje leisti naudoti keturis naujus kiaulių skerdenų klasifikavimo būdus - „AutoFom III“, „Fat-O-Meater II“, „CSB-Image-Meater“ ir „Rankinį metodą ZP“. Kaip nustatyta Reglamento (EB) Nr. 1249/2008 23 straipsnio 4 dalyje, Italija protokolu pateikė išsamų bandomojo išpjaustymo aprašą, kuriame nurodė principus, kuriais grindžiamos naujosios formulės, bandomojo išpjaustymo rezultatus ir lygtis, taikomas raumeningumui apskaičiuoti;
(4)
išnagrinėjus šį prašymą paaiškėjo, kad sąlygos, kuriomis suteikiamas leidimas taikyti naujas formules, yra įvykdytos. Todėl Italijoje turėtų būti leista taikyti tas formules;
(5)
Italija paprašė Komisijos leisti numatyti kitokį kiaulių skerdenų pateikimo būdą, nei Reglamento (EB) Nr. 1234/2007 V priedo B skirsnio III punkto pirmoje pastraipoje nustatytas standartinis pateikimas;
(6)
pagal Reglamento (EB) Nr. 1234/2007 V priedo B skirsnio III punkto antrą pastraipą valstybėms narėms gali būti leidžiama numatyti kitokį kiaulių skerdenų pateikimo būdą, nei to punkto pirmoje pastraipoje apibrėžtas standartinis pateikimas, jeigu įprasta prekybinė praktika jų teritorijoje skiriasi nuo standartinio pateikimo. Savo prašyme Italija nurodė, kad pagal jos teritorijoje įprastą prekybinę praktiką skerdenos gali būti pateikiamos prieš jas sveriant ir klasifikuojant nepašalinus diafragmos ir vidaus riebalų. Todėl Italijoje toks nestandartinis pateikimo būdas turėtų būti leidžiamas;
(7)
kad būtų galima nustatyti lyginamąsias kiaulių skerdenų kainas, į kitokį pateikimo būdą turėtų būti atsižvelgiama koreguojant užregistruotą šiuo būdu pateiktų skerdenų svorį pagal standartiniu būdu pateiktų skerdenų svorį;
(8)
siekiant aiškumo ir teisinio tikrumo, turėtų būti priimtas naujas sprendimas. Todėl Sprendimas 2001/468/EB turėtų būti panaikintas;
(9)
prietaisus arba klasifikavimo būdus leidžiama keisti tik tada, jei tai aiškiai leidžiama Komisijos įgyvendinimo sprendimu;
(10)
šiame sprendime numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Remiantis Reglamento (EB) Nr. 1234/2007 V priedo B skirsnio IV punkto 1 dalimi, Italijoje leidžiama taikyti šiuos kiaulių skerdenų klasifikavimo būdus:
a)
prietaisą „Fat-O-Meater I“ (FOM I) ir su juo susijusius vertinimo būdus, kurių aprašas pateiktas priedo I dalyje;
b)
prietaisą „Hennessy Grading Probe 7“ (HGP 7) ir su juo susijusius vertinimo būdus, kurių aprašas pateiktas priedo II dalyje;
c)
prietaisą „Fat-O-Meater II“ (FOM II) ir su juo susijusius vertinimo būdus, kurių aprašas pateiktas priedo III dalyje;
d)
prietaisą „AutoFOM III“ ir su juo susijusius vertinimo būdus, kurių aprašas pateiktas priedo IV dalyje;
e)
prietaisą „CSB-Image-Meater“ ir su juo susijusius vertinimo būdus, kurių aprašas pateiktas priedo V dalyje;
f)
rankinį metodą (ZP) ir su juo susijusius vertinimo metodus, kurių aprašas pateiktas priedo VI dalyje.
2 straipsnis
Nepaisant Reglamento (EB) Nr. 1234/2007 V priedo B skirsnio III punkto pirmoje pastraipoje nustatyto standartinio pateikimo būdo, Italijoje kiaulių skerdenos gali būti pateiktos prieš jas sveriant ir klasifikuojant nepašalinus diafragmos ir vidaus riebalų. Užregistruotas taip pateiktų šiltų skerdenų svoris koreguojamas pagal formulę:
čia:
Y
-
skerdenos svoris, apibrėžtas Reglamente (EB) Nr. 1249/2008;
X
-
šiltos skerdenos su vidaus riebalais ir diafragma svoris;
a
-
vidaus riebalų ir diafragmos dydžių suma (%);
-
diafragmos - 0,29 % (110,1-180 kg svorio skerdenos) ir 0,26 % (70-110 kg svorio skerdenos),
-
vidaus riebalų:
-
0,99 % (70-80,0 kg svorio skerdenos),
-
1,29 % (80,1-90,0 kg svorio skerdenos),
-
1,52 % (90,1-100,0 kg svorio skerdenos),
-
2,05 % (100,1-110,0 kg svorio skerdenos),
-
2,52 % (110,1-130,0 kg svorio skerdenos),
-
2,62 % (130,1-140,0 kg svorio skerdenos),
-
2,83 % (140,1-150,0 kg svorio skerdenos),
-
2,96 % (150,1-180 kg svorio skerdenos).
3 straipsnis
Leidžiamus naudoti prietaisus arba klasifikavimo būdus galima keisti tik tada, jei tai aiškiai leidžiama Komisijos įgyvendinimo sprendimu.
4 straipsnis
Sprendimas 2001/468/EB panaikinamas.
5 straipsnis
Šis sprendimas taikomas nuo 2014 m. sausio 1 d.
6 straipsnis
Šis sprendimas skirtas Italijos Respublikai.
Priimta Briuselyje 2014 m. sausio 24 d.

Labels: 12
7
18
17